**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PERIMTI VALSTYBĖS TURTĄ IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant priimti naują sprendimą dėl sutikimo savivaldybės nuosavybėn perimti valstybei priklausančias negyvenamąsias patalpas Vingio g. 14B, Klaipėdoje bei pripažinti netekusiais galios Klaipėdos miesto savivaldybės tarybos 2016 m. birželio 23 d. sprendimą Nr. T2-174 „Dėl sutikimo perimti valstybės turtą“.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2016 m. birželio 23 d. sprendimu Nr. T2-174 sutiko savivaldybės nuosavybėn perimti valstybei nuosavybės teise priklausančias negyvenamąsias patalpas Vingio g. 14B, Klaipėdoje. Šiuo metu yra pasikeitę minėtų patalpų valdytojas, tai yra šiuo metu patalpas Vingio g. 14B patikėjimo teise valdo valstybės įmonė Turto bankas, kurių valdymą perėmė iš Klaipėdos apskrities vyriausiojo policijos komisariato.

Klaipėdos miesto savivaldybė gavo VĮ Turto banko kreipimąsi, kuriuo prašoma pakeisti minėtą Savivaldybės tarybos sprendimą, nurodant, kad patalpas patikėjimo teise valdo VĮ Turto bankas.

Dalis patalpų pastate Vingio g. 14B priklauso savivaldybei (unikalus Nr. 2198-6004-4027:0002) ir likusi dalis yra valstybės nuosavybė, kurias patikėjimo teise šiuo metu valdo VĮ Turto bankas (prieš tai patalpos patikėjimo teise buvo valdomos Klaipėdos apskrities vyriausiojo policijos komisariato).

Valstybei nuosavybės teise priklausančios patalpos šiuo metu yra nenaudojamos. Šios patalpos savivaldybei yra reikalingos. Savivaldybei priklausančioje patalpų dalyje veiklą vykdo savivaldybės biudžetinė įstaiga Klaipėdos vaikų laisvalaikio centras. Į savivaldybei nuosavybės teise priklausančias patalpas, kurios yra antrame pastato aukšte, patenkama per pirmame pastato aukšte esančias valstybei priklausančias patalpas. Taip pat tiek savivaldybės, tiek valstybės patalpoms yra priskirtos bendros inžinerinės komunikacijos. Šiuo metu būtina atlikti pastato remontą, taip pat pastato rūsyje yra dalis neregistruotų patalpų, kurias nuolat niokoja pašaliniai asmenys. Klaipėdos miesto savivaldybė, valdydama visas pastato patalpas, galėtų investuoti biudžeto lėšas pastato remontui ir patalpų tvarkymui atlikti.

Norime atkreipti dėmesį, kad pardavus valstybei priklausančias patalpas Vingio g. 14B, būtų labai apsunkintas savivaldybei priklausančių patalpų valdymas ir naudojimas.

Šis Savivaldybės tarybos sprendimas reikalingas LR Vyriausybės nutarimo projektui rengti.

**3. Kokių rezultatų laukiama.**

Priėmus šį Savivaldybės tarybos sprendimą bus toliau vykdomos nekilnojamojo turto objekto Vingio g. 14B perdavimo savivaldybės nuosavybėn procedūros.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – Klaipėdos miesto savivaldybei perduodamas nekilnojamasis turtas.

Teikiame svarstyti šį sprendimo projektą.

PRIDEDAMA:

1. Klaipėdos miesto savivaldybės tarybos 2016 m. birželio 23 d. sprendimas Nr. T2-174, 1 lapas;
2. Patalpų Vingio g. 14B Nekilnojamojo turto registro išrašas, 1 lapas.

Skyriaus vedėjas Edvardas Simokaitis